Per Clausen (EL), 2005-04-19:
Jeg må indrømme, at jeg har lidt svært ved at forstå begejstringen for, at det her bliver EU-reguleret.
Jeg har også lidt svært ved at forstå den meget store overbevisning, hvormed folk siger, at det kan føre til bedre vilkår for danske forbrugere, for jeg synes faktisk også, jeg kan huske adskillige eksempler på, at det ikke har ført til bedre vilkår for danske forbrugere, at man har fået det EU-reguleret.
Vi har haft andre diskussioner omkring tilsætningsstoffer, der ikke kan forbydes, og vi vil få det i fremtiden.
Jeg opfatter det jo som helt klart til fordel for fødevareindustrien, at vi får de her fælles EUregler, fordi den så kan koncentrere sin lobbyistiske virksomhed, mens det jo på den anden side må erkendes, at den danske fødevareindustri ikke holder sig tilbage.
Men den opfatter det måske i virkeligheden som meget bekvemt, at man ved at føre lobbyvirksomhed over for EU og uden at få en diskussion af de her ting i det danske Folketing kan få nogle ting igennem, som er til fordel for dem.
Så til hele det her med at sige, at det er vældig godt, at det kommer i EU, vil jeg sige, at det afgørende for forbrugerne jo er reglernes indhold, og der synes jeg, at der er mange problemer.
Derudover kan man sige, at det her så er en bemyndigelseslov i ekstrem grad, og det flytter selvfølgelig fokus på de tiltag, der bliver vedtaget, eller de tiltag, der ikke bliver vedtaget.
Det skal jo ikke være sådan, at fordi vi grundlæggende er imod EU-styring ikke derudover forholder os til lovens indhold, for det gør vi jo altid og forsøger at få det bedst mulige ud af det.
Men jeg er da glad for at høre, at der blandt noget, der minder om et flertal her i Folketinget, er tilslutning til, at man skal prøve at kigge på de her bemyndigelser en efter en og se, hvilke der er berettigede, hvilke der er rimelige, og hvilke der ikke er rimelige.
Jeg vil bare sige, at i 39 ud af de 64 paragraffer, der indledes med bemyndigelser, er der ganske mange, hvori vi synes, der er problemer, og det må vi så se om vi kan få ændret på.
Men et af de absolut mest afgørende spørgsmål er det, som flere har været inde på omkring vildledning, hvor vi faktisk mener, at det er meget vigtigt, at det bliver bevaret i lovgivningen, sådan at hvis man skal lave om på de forbud, der nu eksisterer, så kræver det faktisk en behandling i Folketinget.
Og det er der også masser af konkrete eksempler på ville være godt.
Jeg har selv fået forevist nogle meget charmerende stykker slik nede fra Tyskland, som også indeholder vitaminer.
Al den slags synes jeg faktisk, vi skal holde ude af det danske fødevaremarked, og det tror jeg altså vi gør bedst ved at have en lovgivning, hvori vi sikrer, at det er det danske Folketing, der træffer afgørelserne.
Med de bemærkninger vil jeg sige, at vi vil gå usædvanlig konstruktivt og grundigt ind i det her, fordi vi vurderer, at der er gode muligheder for at få lavet nogle ændringer, der gør loven betydelig mere spiselig, end den er i sin oprindelige udformning.
Og så må vi se, hvordan det går, og tage endelig stilling, når vi ser, hvordan det kommer til at se ud til allersidst.
Jeg glæder Fttmo22.fm Page 1816 Friday, May 13, 2005 11:32 AM mig til en lige så konstruktiv udvalgsbehandling, når vi når dertil.
Der er jo på fødevareområdet sket meget siden 1998, hvor vi vedtog den gældende fødevarelov.
Der er kommet en reform af den europæiske fødevarelovgivning, en reform, der består af en fødevareforordning, en kontrolforordning og en hygiejnepakke.
Reformen sikrer, at der på det europæiske plan bliver taget skridt til at sikre fødevaresikkerheden fra jord til bord, en tanke, som jo også er karakteristisk for den danske fødevarelovgivning.
Ikke desto mindre er det nu nødvendigt at revidere fødevareloven.
Den europæiske fødevarelovgivning er i højere grad nu end tidligere udformet som forordninger, som gælder umiddelbart i medlemslandene.
Disse forordninger, særlig fødevareforordningen, indeholder bestemmelser, som ligger meget tæt på de danske regler.
Det er glædeligt, at der er kommet fællesskabsregler på området, og det er især glædeligt, at de ligger så tæt på vores egne regler, som de gør.
Lovforslaget, som nu foreligger, er udformet som en rammelov, som så skal udfyldes med bekendtgørelser.
Den gældende fødevarelov er hovedsagelig opbygget sådan, at der i indledningen af en paragraf er angivet en materiel, indholdsmæssig regel, der efterfølges af en bemyndigelse til at fastlægge regler til nærmere gennemførelse.
De materielle regler er i vidt omfang indeholdt i forordninger, især fødevareforordningen, som er umiddelbart gældende.
Da det jo lovteknisk ikke er hensigtsmæssigt at optrykke forordningernes fulde ordlyd, er lovforslaget derfor opbygget uden de materielle regler.
Bemyndigelserne i den gældende fødevarelov er bibeholdt, og ministeren kan således fastsætte regler og i enkelte tilfælde træffe bestemmelser inden for fødevareområdet.
Men der er den begrænsning, at regelfastsættelsen skal ske inden for de grænser, der er sat af EUreguleringen på fødevareområdet.
Oversigten over det samlede regelsæt bliver på den måde ikke helt så klar som før.
For at afhjælpe de praktiske problemer, som det jo kan give anledning til, vil ministeriet udarbejde en vejledning, som beskriver reglerne i både loven og i de relevante EU-forordninger.
Sådan en vejledning vil kunne gøre fødevareloven mere læsevenlig for brugerne.
Lovforslaget indeholder hovedsagelig bemyndigelser for ministeren til at fastsætte regler inden for fødevareområdet.
De bemyndigelser vil blive udmøntet i bekendtgørelser.
Jeg forstår fuldt ud, vil jeg godt sige, de indlægsholdere, som har udtrykt en vis bekymring for de mange bemyndigelser.
Det er også en bekymring, jeg sådan set generelt deler, og jeg synes, at det er noget, man skal være meget varsom med, men der er altså på det her område særlig gode og reelle grunde til, at vi må udforme reglerne, som vi har gjort det.
Jeg vil gerne fremhæve, at adgangen til at udnytte en bemyndigelse til at udstede en bekendtgørelse er reguleret af en række begrænsninger.
En bekendtgørelse skal naturligvis holde sig inden for lovens område, det er det første.
Den skal også overholde grundloven, og den skal overholde traktaten om Det Europæiske Fællesskab.
Så skal den udformes efter Justitsministeriets rammer herfor; den skal være i overensstemmelse med udtalelser fra Folketinget og Folketingets Ombudsmand, og den skal være i overensstemmelse med bevillingsregler og Rigsrevisionens henstillinger.
Så der er altså visse rammer for bekendtgørelser, endda ganske klare rammer.
Endelig må jeg pointere, at der på dette område har været en meget lang tradition for, at udstedelse af bekendtgørelser sker i samarbejde med de relevante organisationer, og sådan vil det også være fremover.
Det, at en række bestemmelser er overgået til fællesskabsregler, betyder jo ikke, at reglerne ikke har været behandlet i folketingsregi.
De har været drøftet i Folketingets Fødevareudvalg og i EU-udvalget.
Jeg er imidlertid helt indstillet på at bidrage til en mere detaljeret drøftelse af Kommissionens initiativer og forslag og er således også indstillet på at lave statusredegørelser om EU-fødevarelovgivningen til Fødevareudvalget.
Heri vil naturligvis indgå en vurdering af konsekvenserne for den danske fødevarelovgivning.
Lovforslaget indeholder også udmøntning af et af initiativerne fra regeringsgrundlaget »Nye mål« fra februar 2005.
Der er således i lovforslaget indføjet hjemmel til at oprette et nyt Motions- og Ernæringsråd.
Det nye råd skal erstatte det eksisterende Ernæringsråd, som samtidig foreslås nedlagt.
Rådets grundlæggende formål og opgaver vil ikke blive ændret i forhold til det nuværende råd.
Friday, May 13, 2005 11:32 AM
at motion og sund kost i kombination er vejen frem til bedre sundhed for alle danskere.
Det er endvidere en opgave for det nye råd at styrke den faglige, videnskabelige indsats vedrørende kost og motion ved gennem bred faglig rådgivning at medvirke til at fremme bedre sundhed for alle danskere.
Med de ord vil jeg fra ministeriets side tilsige en effektiv og konstruktiv medvirken i udvalgsbehandlingen af lovforslaget.